### NN 22/2020 (28.2.2020.), Pravilnik o načinu vođenja Evidencije o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica

MINISTARSTVO HRVATSKIH BRANITELJA

551

Na temelju članka 38. Zakona o osobama nestalim u Domovinskom ratu (»Narodne novine«, br. 70/19), ministar hrvatskih branitelja donosi

PRAVILNIK

O NAČINU VOĐENJA EVIDENCIJE O EKSHUMIRANIM, IDENTIFICIRANIM I NEIDENTIFICIRANIM POSMRTNIM OSTACIMA IZ POJEDINAČNIH, MASOVNIH I ASANACIJSKIH GROBNICA

DIO PRVI
 UVODNE ODREDBE

Članak 1.

Ovim se Pravilnikom uređuje sadržaj, način prikupljanja, vođenja, ažuriranja i dostupnosti podataka u Evidenciji o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica nadležnim tijelima i druga pitanja od značaja za njeno vođenje.

Članak 2.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

DIO DRUGI
 EVIDENCIJA O EKSHUMIRANIM, IDENTIFICIRANIM I NEIDENTIFICIRANIM POSMRTNIM OSTACIMA IZ POJEDINAČNIH, MASOVNIH I ASANACIJSKIH GROBNICA

Članak 3.

(1) Evidencija o ekshumiranim, identificiranim i neidentificiranim posmrtnim ostacima iz pojedinačnih, masovnih i asanacijskih grobnica (u daljnjem tekstu: Evidencija) je službena evidencija Ministarstva hrvatskih branitelja (u daljnjem tekstu: Ministarstvo) u koju se upisuju posmrtni ostaci iz Domovinskog rata ekshumirani iz pojedinačnih, masovnih i asanacijskih grobnica (u daljnjem tekstu: posmrtni ostaci).

(2) Posmrtni ostaci upisuju se u Evidenciju nakon pronalaska posmrtnih ostataka, a temeljem zapisnika nadležnih pravosudnih tijela o ekshumaciji.

Članak 4.

(1) Nakon pronalaska posmrtnih ostataka u Evidenciju se upisuju sljedeći podaci:

a) oznaka dodijeljena posmrtnim ostacima prilikom ekshumacije

b) datum ekshumacije

c) oznaka lokacije ekshumacije

d) mjesto, općina i županija ekshumacije

e) mjesto privremene pohrane posmrtnih ostataka i

f) jesu li posmrtni ostaci pronađeni u pojedinačnoj, masovnoj ili asanacijskoj grobnici.

(2) Nakon obrade posmrtnih ostataka u Evidenciju se upisuju podaci o obradi posmrtnih ostataka klasičnim sudsko-medicinskim metodama i metodom analize DNA.

(3) Nakon identifikacije u Evidenciju se upisuju sljedeći podaci o identificiranoj osobi:

a) ime, prezime

b) ime jednog roditelja

c) spol

d) datum rođenja

e) mjesto rođenja

f) datum identifikacije

g) mjesto identifikacije i

h) status u Evidenciji hrvatskih branitelja iz Domovinskog rata.

(4) Prema potrebi u Evidenciju se upisuju i ostali pomoćni podaci.

Članak 5.

Za pojedinačnu, masovnu i asanacijsku grobnicu, otvara se dosje koji sadrži sljedeću dokumentaciju:

a) nalog ili naredbu nadležnog suca istrage za provedbu ekshumacije

b) zapisnik nadležnih pravosudnih tijela o provedbi ekshumacije

c) nalaze obrade posmrtnih ostataka

d) nalaze o utvrđenom podudaranju metodom analize DNA (ako je utvrđeno podudaranje)

e) izvješća o identifikaciji posmrtnih ostataka

f) prijavu činjenice smrti ili potvrdu o smrti nadležne znanstveno-medicinske ustanove nakon identifikacije i

g) ostalu raspoloživu dokumentaciju.

Članak 6.

Ministarstvo obavlja neovisnu, nepristranu i temeljitu provjeru vjerodostojnosti i podudarnosti podataka iz članka 4. ovoga Pravilnika s podacima iz drugih službenih evidencija koje se vode ili su se vodile u Republici Hrvatskoj.

Članak 7.

(1) Podaci i dokumentacija iz članka 4. i 5. ovoga Pravilnika nisu javno dostupni.

(2) Iznimno od stavka 1. ovoga članka, podaci iz stavka 1. ovoga članka mogu se učiniti dostupnima:

a) članovima obitelji osoba upisanih u Evidenciju i njihovim pravnim zastupnicima i

b) nadležnim državnim tijelima, organizacijama, ustanovama i drugim pravnim osobama za službene potrebe.

Članak 8.

Na zahtjev osobe koja ima pravni interes, Ministarstvo izdaje uvjerenje iz Evidencije.

DIO TREĆI
 PRIJELAZNA I ZAVRŠNA ODREDBA

Članak 9.

Vođenje postojeće Evidencije nastavlja se sukladno ovom Pravilniku.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/19-02/5

Urbroj: 522-02/2-20-2

Zagreb, 6. veljače 2020.

Ministar
 Tomo Medved, v. r.